《泛舟淮安城西历游湖上诸园晚归迟月 其一》
清代·万光泰

长堤如井眉，城邑在井底。平畴通酒垆，斜陌截腥市。

缘溪见渔父，迷路问芦子。才遵短彴行，却喜单舟舣。

晴沙秋练净，远绿春烟靡。数湾迹已深，一席轻可使。

微吟聊自赏，默会兴何已。停桡复潭阴，草色动圆水。

作者简介：万光泰（1712-1750）字循初，一字柘坡，浙江秀水人，乾隆元年（1736）举人，举博学鸿词。著有《柘坡居士集》《遂初堂类音辨》《汉音存正》等。